NARIADENIE KOMISIE (ES) č. 777/2006
z 23. mája 2006,
ktorým sa mení a dopĺňa príloha I k nariadeniu Európskeho parlamentu a Rady (ES) č. 304/2003 o vývoze a dovoze nebezpečných chemikálií
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 304/2003 z 28. januára 2003 o vývoze a dovoze nebezpečných chemikálií (1), a najmä na jeho článok 22 ods. 4 a 5,
po porade s výborom zriadeným podľa článku 29 smernice Rady 67/548/EHS z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok (2) v súvislosti s opatreniami uvedenými v článku 22 ods. 5 nariadenia (ES) č. 304/2003,
keďže:
(1)
Nariadením (ES) č. 304/2003 sa implementuje Rotterdamský dohovor o udeľovaní predbežného súhlasu po predchádzajúcom ohlásení (PIC postup) pre určité nebezpečné chemikálie a pesticídy v medzinárodnom obchode, ktorý bol podpísaný 11. septembra 1998 a schválený v mene Spoločenstva rozhodnutím Rady 2003/106/ES (3).
(2)
Niekoľko príslušných chemikálií by sa malo zaradiť do zoznamu chemikálií v časti 1 prílohy I k nariadeniu (ES) č. 304/2003 vzhľadom na nariadenie Komisie (ES) č. 2076/2002 z 20. novembra 2002, ktorým sa predlžuje časová lehota uvedená v článku 8 ods. 2 smernice Rady 91/414/EHS a ktorá sa týka nezaradenia určitých účinných látok do prílohy I uvedenej smernice a zrušenia povolení pre prípravky na ochranu rastlín obsahujúcich tieto látky (4), a vzhľadom na rozhodnutie Komisie 2004/129/ES z 30. januára 2004 o nezaradení určitých účinných látok do prílohy I k smernici Rady 91/414/EHS a zrušení povolení pre prípravky na ochranu rastlín obsahujúce takéto látky (5) prijaté v rámci smernice Rady 91/414/EHS z 15. júla 1991 o uvádzaní prípravkov na ochranu rastlín na trh (6). V zoznamoch by sa mala tiež odrážať skutočnosť, že žiadna z príslušných chemikálií nebola oznámená na základe kontrolného programu Spoločenstva na hodnotenie existujúcich látok podľa smernice Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (7), aj keď niektoré chemikálie sú známe, a preto ich členské štáty môžu používať v takých výrobkoch najneskôr do 1. septembra 2006 v súlade s ich vnútroštátnymi právnymi predpismi.
(3)
Vzhľadom na rozhodnutie Komisie 2005/864/ES z 2. decembra 2005 o nezaradení endosulfánu do prílohy I k smernici Rady 91/414/EHS a odňatí povolení pre prípravky na ochranu rastlín obsahujúce túto účinnú látku (8) a so zreteľom na skutočnosť, že endosulfán bol identifikovaný, ale nebol oznámený na hodnotenie podľa smernice 98/8/ES, a preto môže byť členskými štátmi naďalej povolený do 1. septembra 2006, je látka prísne obmedzená ako pesticíd, a preto by mala byť zaradená do zoznamov chemikálií uvedených v častiach 1 a 2 prílohy I k nariadeniu (ES) č. 304/2003.
(4)
Na prvom zasadnutí konferencie Rotterdamského dohovoru v septembri 2004 sa rozhodlo, že sa vykoná niekoľko zmien a doplnení v prílohe III k dohovoru, v ktorej sú uvedené chemikálie, ktoré podliehajú PIC postupu, a z ktorých všetky nadobudli účinnosť 1. januára 2006. Zoznamy chemikálií uvedených v častiach 1, 2 a 3 prílohy I k nariadeniu (ES) č. 304/2003 by sa preto mali zodpovedajúcim spôsobom zmeniť a doplniť.
(5)
Existujúce záznamy určitých chemikálií navyše vyžadujú aktualizáciu vzhľadom na právne úpravy od posledných zmien a doplnení prílohy I. Okrem toho časti 1 a 2 prílohy I k nariadeniu (ES) č. 304/2003 obsahujú niektoré drobné chyby, ktoré si vyžadujú opravu.
(6)
Nariadenie (ES) č. 304/2003 by sa preto malo zodpovedajúcim spôsobom zmeniť a doplniť.
(7)
Opatrenia ustanovené v tomto nariadení sú v súlade so stanoviskom výboru zriadeného článkom 29 smernice 67/548/EHS,
PRIJALA TOTO NARIADENIE:
Článok 1
Príloha I k nariadeniu (ES) č. 304/2003 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. mája 2006